Pöytäkirja 17.12.2018/Pykälä 73
Lainahakemus 2018
Lausunto ARA:lle Varsinais-Suomen Asumisoikeus Oy:n perusparannushankkeiden ARA-lainahakemuksista
266/10.07.00/2018
Kaupunginhallituksen konsernijaosto 17.12.2018 § 73
Kaupunginlakimies Turo Järvinen
Varsinais-Suomen Asumisoikeus Oy on toimittanut kaupungille ARA-lainahakemuksensa puoltolausuntoa varten Luonnonmaan Linnavuoressa sijaitsevien rivitaloyhtiöiden Sinipiianrivin, Keijulinna I:n ja Keijulinna II:n perusparannushankkeiden toteuttamiseksi.
Kohteiden rivitalot on rakennettu vuosina 1996 ja 1997. Niissä on yhteensä 41 asuntoa, jotka ovat huoneistoalaltaan 3 430 m². Perusparannushanke käsittää muun muassa öljylämmityksen vaihtamisen maalämpöön, julkisivukorjauksia, keittiökaapistojen sekä liesien ja kylmälaitteiden uusimista, pesuhuoneiden ja saunojen uusimisen kiukaineen ja vesieristyksineen sekä yläpohjan lisäeristystä ja piha-alueiden korjauksia ja parannuksia.
Lainahakemukset ja hankeohjelmat liitteineen on oheistettu.
LIITE B5, KHKON 17.12.2018
Hallintosäännön mukaan konsernijaosto päättää kaikista kaupungille kuuluvista tehtävistä asuntotuotantolainsäädäntöön, arava- ja korkotukilakiin ja niiden nojalla annettuihin säännöksiin liittyvistä asioista kuten lunastusoikeuden käyttämisestä, lunastetun omaisuuden edelleen luovuttamisesta, lainojen myöntämisestä ja lausuntojen antamisesta.
Konsernijaosto päättää puoltaa Varsinais-Suomen Asumisoikeus Oy:n perusparannushankkeiden ARA-lainahakemuksia Sinipiianriviin, Keijulinna I:een ja Keijulinna II:een. Perusparannushankkeet ovat rakennusten iän ja kuntoarvioraportin perusteella ajankohtaisia sekä käsittävät rakennusten energiatehokkuutta parantavia muutoksia.
Markku Tuuna poistui kokouksesta tämän asian käsittelyn ja päätöksenteon ajaksi yhteisöjäävinä. Jääviyden perusteena oli Vaso Oy:n hallituksen jäsenyys.